Alþingi leigir stóran hluta Austurstrætis 8 - 10 undir ýmsa skrifstofuaðstöðu . Þar er skrifstofa nefndasviðs Alþingis , þar sem nefndarfundir eru haldnir ; skrifstofur þingflokks Sjálfstæðisflokksins og fleiri flokka og starfsfólks Alþingis . Þar á jarðhæð er American Bar , sem áður var Thorvaldsen bar . Barinn flaggar bandaríska fánanum bæði Austurstrætismegin og Austurvallarmegin . Starfsmönnum Alþingis og þingmönnum hugnast það ekki , þegar þeir ganga til vinnu í Austurstræti og funda , að þurfa að ganga inn undir bandaríska fánanum . Vilhjálmur Bjarnason , alþingismaður , sagði í samtali við Morgunblaðið í gær , að hann teldi óþolandi , þegar hann gengi inn í skrifstofuhúsnæði Alþingis , að ganga undir bandaríska fánann . „ Þetta er óboðlegt og óþolandi , “ sagði Vilhjálmur . Einar K. Guðfinnsson , forseti Alþingis , tekur í sama streng og Vilhjálmur . „ Ég er Vilhjálmi alveg sammála . Mér finnst þetta algjörlega óþolandi . Ég veit ekki annað en búið sé að ræða við eigendur hússins . Ég að minnsta kosti bað um að það yrði gert , “ sagði Einar . Einar sagði að þetta undirstikaði að sínu mati þörfina á því að Alþingi væri í sínum eigin húsakynnum , þar sem þingið gæti ráðið öllu sem því við kemur . „ Þannig værum við ekki sett í þá stöðu að geta ekki haft áhrif á hluti eins og þessa , “ sagði forseti Alþingis . Lög frá 1903 eru ófullkomin og barn síns tíma , að mati fyrirtækjaskrár ríkisskattstjóra Á síðustu 30 árum hefur í auknum mæli komið til þess að íslensk fyrirtæki fái erlend heiti , samkvæmt því sem fram kemur í svari frá fyrirtækjaskrá ríkisskattstjóra , við fyrirspurn Morgunblaðsins um hvort sérstakar reglur hafi verið í gildi um íslensk heiti fyrirtækja við skráningu . . Þar kemur jafnframt fram að ýmis verslunarfyrirtæki báru erlend nöfn þegar í upphafi síðustu aldar en þá gjarnan erlend mannanöfn eða borgarnöfn að hluta . „ Ekki eru til nein sérlög um nafngiftir fyrirtækja en þau lög sem helst fjalla um þetta efni eru frá árinu 1903 en þau eru bæði ófullkomin og barn síns tíma . Það sem fyrst og fremst hefur stuðlað að erlendum nöfnum íslenskra fyrirtækja er alþjóðavæðing íslensks viðskiptalífs bæði að því leyti að íslensk félög selji vörur á erlendum mörkuðum og einnig hitt að íslensk fyrirtæki tengist erlendum fjölþjóðlegum félögum og nýti sér markaðsstarf þeirra , “ segir ennfremur í svari fyrirtækjaskrár . Er í þessu sambandi bent á nöfn eins og Icelandair og Icelandic annars vegar og hins vegar Deloitte , PricewaterhouseCooper og Alcoa . Lengi vel hafi verið spyrnt á móti því að íslensk félög bæru erlend heiti en smám saman hafi verið slakað á í ljósi þess sem að framan er sagt . Stundum geti jafnvel verið erfitt að meta hvort heiti sé íslenskt eða erlent og megi þar t.d. nefna heitið WOW . „ Á árinu 1987 voru umræður um þessi mál á Alþingi en þá voru erlend nöfn að ryðja sér til rúms í auknum mæli . Líklegt er að það teldist býsna hjárænulegt ef nú væri bannað að skrá erlend heiti og deilum um þau mál væri vísað til örnefnanefndar eins og gert var ráð fyrir í lögunum frá 1903 . Á heimasíðu embættisins eru birt viðmið um skráningu firmaheita og má þar sjá þær reglur sem nú er stuðst við , “ segir að lokum í svari Fyrirtækjaskrár .